1Jésus tɔa fin ha hio wan-yambimɔ pɛa: «Ma wan-kpamɔ dungɔ se nɛ wan-pam mɔ pɛa. Nɛ ɛ tɛa tɛ tɔ ha wɛnɛ nde, wan-pam mɔ ha gdangsa toy pɛa. 2Mɛgi wan-kpamɔ saa wɛnɛ nɛ tɔa: ‹Mi zea nɛ ge hazu mɛ ge nde? Mɛ osi ha mi pata mɔ fɛt ka mɛ dea nɛ toy pɔm. Hazu mɛ lɛm dung wan-pam mɔ pɔm fin na.› 3Nɛ wan-pam mɔ tɔa ha sila wa: ‹Wan pɔm begbosisi mi ha tom, mi bede mɛng? Mi bo nɛ ngaya mɛ gɔm fɔ na, nɛ mi nɛ foy mɛ gɔ mɔ. 4Mi ingɔ mɔ ka mi bede tuka nde, hio wi apam mi ha twa pɛ mbwa, ka wan pɔm begbosisi mi ha tom.› 5Mɛgi, a saa wi ndang ndang fɛt ka mbee pɛ wan pɛa ha zu mbwa. A ana bosia: ‹Mbee pɛ wan pɔm ha zu mɛ ge?› 6Wɛnɛ kiforo wen: ‹Yo nɛ̂ ngbakpana nɔ gɔmmay ndang.› Nɛ wan-pam mɔ tɔa: ‹Takarata mbee pɛ mɛ gɔ. Mɛ dungnu nɛhasa, nɛ mɛ gɔn bhukɔa mɔrkɔ.› 7Nɛ a ana ma mbinga: ‹Mbee pɛ wan pɔm ha kɔ mɛ ge?› Wɛnɛ kiforo wen: ‹Yo nɛ̂ gasa gɛsɛ kpalmɔ gɔmmay ndang.› Nɛ wan pam mɔ tɔa: ‹Takarata mbee pɛ mɛ gɔ. Mɛ gɔn bhukɔa mɔrkɔ zu bhukɔa tar.› 8Nɛ wan pɛ gdanga wan-pam mɔ lukoso wɛnɛ hazu a dea mɔ nɛ zɔma. Tɛwen, hio wi mɔ nzan de mɔ ha soko may nɛ zɔma, pen hio wi mɔ saamɔ pɛ Sɔ. 9«Nɛ mi tɔ ha ɛnɛ nde, ɛnɛ aku kpaamɔ mɔ nzan de nɛ dedemɔ ha tɛ hio wi nde, ɛnɛ atɛ dede dan mbwa. Mɛgi, ha ngimɔ ka yo bekari, Sɔ beba ɛnɛ nɛ dede kɔ ha twa pɛa kpoo.» 10«Wi ka dung nɛ mboazu ha bebe mɔ, a bedung fin nɛ mboazu ha gasa mɔ. Nɛ wi ka de nzeng mɔ nɛ bebe mɔ na, lɛm de fin nzeng mɔ nɛ gasa mɔ na. 11Mɛgi, ka ɛnɛ dea mɔ nɛ yambala zu nɛ kpaamɔ mɔ nzan, Sɔ begde kpasa kpaamɔ ha kɔ ɛnɛ mɛng? 12Nɛ ka ɛnɛ pama kpaamɔ pɛ mbing wi nɛ yambala zu, Sɔ beha ɛnɛ kpaamɔ ka dung nɛ pɛ ɛnɛ nɛ tɛ ɛnɛ mɛng? 13Bala ndang lɛm dung nɛ wan bwa na. Hazu, a bengoy ma ndang nɛ sɛn mbinga, mana a beze nu ma ndang nɛ de kpandele sungiri nɛ mbinga. Ɛnɛ lɛm de tom ha kɔ Sɔ nɛ ha kɔ mbɔli na.» 14Hio Farizien zea wen ndɔng fɛt, nɛ mbwa mama Jésus hazu mbwa ngoya mbɔli gdang. 15Ma, Jésus tɔa ha mbwa: «Ɛnɛ ha osa tɛ ɛnɛ ha li wi tuka nzeng wi. Ma, Sɔ ingɔ sila ɛnɛ. Mɔ ka dung nɛ zioa ha li wi, dung nɛ̂ mɔ nyɛl ha li Sɔ.» 16«Sɔngsi hɔa pɛ Jean wan-gdumsiwi, yo nɛ̂ mbonga pɛ Moïse nɛ hio takarata pɛ wan-tɔkuliwen sɔna ka osa mɔ ka Sɔ ngoy. Ma, angiri nɛ Jean wan-gdumsiwi, ɛ ha bulo Dede Wen Kongakandɔ pɛ Sɔ. Mɛgi, hio wi fɛt kio wal mɛ le ang nɛ nga mbanzi. 17Ma, ngɔn nɛ nu bepen nɛhasa sɔngsi nde, ɛ abisi ma mbuli ngɛrakamɔ ndang ha mbonga pɛ Moïse. 18«Wi ka yangsi ko pɛa nɛ si ma mbinga, dea wanza. Nɛ wi ka si bhoko ka ɛ yangsa kari, dea wanza fin.» 19«Ma wei mɛgi badung nɛ̂ wan-kpamɔ. A yola nɛ dede zio la, nɛ a dea fada swe fɛt ha zang tandamɔ pɛa. 20Ma wei mɛgi fin, ling wa nde, Lazare, wɛnɛ nɛ̂ fabha wi, nɛ tɛ wa fɛt nɛ gbadalɛ. A dungɔ ha ɔanu swe fɛt ha nutwa pɛ wan-kpamɔ. 21Hazu wɛnɛ nɛ hɛl mɛ yɔng mbuli yɔngamɔ ka gɔy ha si tabolo pɛ wan-kpamɔ. Haki hio tolo dungɔ ha yala dalɛ pɛa. 22Ngimɔ hapata, fabha wi ɛngɛ fea, nɛ hio telenge kuo wɛnɛ nɛnɛ gde ha ngbolokɔ Abraham. Nɛ wan-kpamɔ fea fin, ɛ gunɔ wɛnɛ. 23A zilo ha bhandi pɛ hio fiowi, nɛ haki wɛnɛ yɔnga nzata nɛdɔka. Ka wɛnɛ guo li, a zɔka Abraham nɛyɛa nɛ Lazare ha ngbolokɔ wa. 24A gdɔra: ‹Bafa Abraham, de kobhe tɛ mi wa! Mɛ tomsi Lazare atɛ tɛ pi ndɔng kɔ wa ha li mɛ gasisi nɛ lembe mi, hazu hakɛ we ha bea mi bulum-bulum.› 25Nɛ Abraham tɔa: ‹Bem pɔm, tazu mɛ agba nde, ha ngimɔ tunɔ pɛ mɛ ha nu, mɛ kpaa dedemɔ pɛ mɛ kari. Ma, Lazare dungɔ pɛa nɛ ngɔtɛ. Sising ɛ ha yɔkala wɛnɛ hakɛ, ma, pɛ mɛ, mɛ ha yɔnga nzata. 26Nɛ fin, gasa gduko gbongo kɛtana soko ɔ hinɛ ɛnɛ. Mɛgi hio wi hakɛ ka ngoy nɛ ha pɛ ɛnɛ, kpa wal na. Nɛ hio wi haki lɛm tɛ ha pɛ ɔ na.› 27Nɛ wan-kpamɔ tɔa fin: ‹Bafa mi, mi lokitɛ ha mɛ nde, mɛ atomsi Lazare ha twa pɛ bafa mi. 28Hazu mi nɛ hio ya mi mɔrkɔ haki. Dea nde, Lazare anɛ nɛ mbo mbwa tuka nde, mbwa atɛ ha bhandi yɔnga nzata ɛngɛ fin na.› 29Ma, Abraham tɔa: ‹Hio ya mɛ nɛ takarata pɛ Moïse nɛ pɛ hio wan-tɔkuliwen. Lɛma sɔna nde, mbwa aze nu mbwa.› 30Nɛ wan-kpamɔ kiforo wen fin: ‹Dalo, bafa Abraham. Ma, ka ma wi ha soko fiowi hɔa ha pɛ mbwa, mbwa bekifiri sila mbwa.› 31Nɛ Abraham tɔa ha wɛnɛ fin: ‹Ka mbwa ze wen takarata pɛ Moïse nɛ pɛ hio wan-tɔkuliwen na, mbwa lɛm ze ndang na, ngase wen pɛ ma wi ka guotɛ ha soko hio fiowi.› »
Copyright
Learn More